AZ EURÓPAI PARLAMENT ÉS A TANÁCS 2239/2004/EK HATÁROZATA
(2004. november 17.)
a Közösségnek az Európai Audiovizuális Megfigyelő Intézetben való részvételéről szóló 1999/784/EK tanácsi határozat módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 157. cikke (3) bekezdésére,
tekintettel a Bizottság javaslatára (1),
tekintettel az Európai Gazdasági és Szociális Bizottság véleményére (2),
tekintettel a Régiók Bizottságának véleményére,
a Szerződés 251. cikkében megállapított eljárásnak megfelelően eljárva (3),
mivel:
(1)
Az 1999/784/EK határozatban (4) a Tanács úgy határozott, hogy a Közösség az Európai Audiovizuális Megfigyelő Intézet (a továbbiakban: „Megfigyelő Intézet”) tevékenységének támogatása érdekében annak tagjává válik. Az információknak az ipar, különösen a kis- és középvállalkozások részére történő átadásával és a piac jobb áttekinthetőségének elősegítésével a Megfigyelő Intézet hozzájárul a Közösség audiovizuális ipara versenyképességének javításához.
(2)
A multimédia és az új technológiák egyre jelentősebb szerepet töltenek be az audiovizuális ágazatban. A Megfigyelő Intézet abban az esetben tudja e fontos szerepét továbbra is betölteni, amennyiben ezen új fejlesztések nyomon követése érdekében kapacitását kellő időben megnövelik.
(3)
Annak ellenére, hogy a Szerződés meghatározza a személyek, az áruk és a szolgáltatások szabad mozgását, az adó- és munkajog területére irányuló nemzeti szabályozások közötti számos eltérésre vonatkozó információ hiánya továbbra is akadályt jelent az audiovizuális áruk és szolgáltatások szabad mozgása terén. Az adó- és munkajog, a szerzői jog és a fogyasztóvédelmi jog területére irányuló szakértelem és rendszeres információ összegyűjtésével, illetve továbbadásával a Megfigyelő Intézet ebben pozitív közreműködést nyújthatna.
(4)
A határok nélküli televízióról szóló, 2003. szeptember 4-i európai parlamenti állásfoglalásra hivatkozva - amely előírta a fogyatékossággal élő személyek számára is elérhető digitális televízió kialakításáról szóló éves teljesítményértékelő jelentést - a Megfigyelő Intézetet éves adatgyűjtésre kell felkérni az Európai Unió, illetve az Európa Tanács minden tagállamában megtalálható, a fogyatékossággal élő személyeket segítő olyan televíziós szolgáltatások szintjére vonatkozóan, mint például a feliratozás, a hangalámondás és jeltolmácsolás.
(5)
A Megfigyelő Intézet tevékenységének támogatása szempontjából a Közösség részvétele hatékonynak bizonyult.
(6)
A Megfigyelő Intézet 2006-tól kezdődő jövőbeni tevékenységére vonatkozó iránymutatások elfogadásához szükséges időszak alatt a Közösség további részvétele indokolt.
(7)
Az 1999/748/EK határozatot ezért ennek megfelelően módosítani kell,
A KÖVETKEZŐKÉPPEN HATÁROZOTT:
Egyetlen cikk
Az 1999/784/EK határozat 5. cikke helyébe a következő szöveg lép:
„5. cikk
Ezt a határozatot az elfogadásának évét követő hetedik év utolsó hónapjának utolsó napjáig kell alkalmazni.”
Kelt Brüsszelben, 2004. november 17-én.